En konflikt med lange udsigter: - Vi overgiver os ikke selv om kampen slider, siger ægteparret bag det forkætrede brædde-fort på Norddalsvej i Esbjerg

- Nej, det er ikke pænt. Men vi er nødt til at beskytte os selv.

Ægteparret Grethe og Gunnar Kristensen bag det omstridte 'Fort Esbjerg' på Norddalsvej i Esbjerg erkender blankt, at deres fremskudte brædde-fort bestemt ikke pynter på omgivelserne.

'Fort Esbjerg': Ægtepar forskanser sig bag hegn og pigtråd

Men der er tale om ren nødværge, fortæller ægteparret under Ekstra Bladets besøg i forlægningen.

- Naboen ødelægger vores planter. Han kan ikke tåle vores smukke rosenbed. Både han og hunden tisser i det. Og ikke nok med det. Om natten hælder han en blanding af vand og syre over roserne, så de går ud. Han har også anvendt svampemidler mod planterne, beretter den 70-årige kvinde.

Stridighederne går flere år tilbage. En strid om et bump i hækken antændte angiveligt den 70-åriges vrede mod naboen.

Artiklen fortsætter under fotografiet

Foto: Claus Jessen

Ekstra Bladet har foreholdt naboen alle beskyldninger i denne artikel. Han afviser venligt at deltage i et interview for at gendrive beskyldningerne mod ham.

De øvrige beboere på vejen har da også kun hovedrysten til overs for den 70-årige kvindes udlægning af sagen. De afviser hendes angreb på naboen som det pure hjernespind.

Beboerne ulykkelige

Beboerne i området er til gengæld dybt ulykkelige over udsigten til fortet med dets mange søm, pigtråd, hegn, palisader og brædder i op til næsten tre meters højde.

Noget tyder imidlertid på, at konflikten mellem naboerne ligger langt fra en løsning. Beboernes forsøg på en fredsmægling er da også totalt strandet.

- Vi har bygget hegnet for at beskytte os selv. Det er bestemt ikke ment som en provokation, selv om vi egentlig godt kan forstå, hvis nogen opfatter det sådan, siger 71-årige ægtemand.

Artiklen fortsætter under fotografiet

Foto: Claus Jessen

Ifølge hustruen er det helt helt og aldeles nødvendigt at lade forsvars-værket have en vis drøjde - og ikke mindst højde.

- For naboen laver bare sine stiger højere og højere. Et sted har han ligefrem forhøjet et bed i sin have, så han lettere kan komme over til os, forklarer den 70-årige kvinde.

Hun beskylder direkte naboen for at være uligevægtig.

Omvendt mener beboerne på vejen, at det er kvinden, der har problemer.

'Jeg er ikke skør'

- Jeg er aldeles ikke skør. Men jeg vil ikke tillade, at manden trænger ind i vores have og ødelægger vores roser. Han har allerede ødelagt for 3.000 kroner.

- Kommunen er ved at undersøge, hvordan jeres fort kan blive nedlagt. Hvad siger I til det?

- Det er nødvendigt at beskytte os selv. Hvis vi bliver tvunget til at pille hegnet ned, så bliver vi nødt til at flytte. Så kan vi simpelthen ikke blive boende her længere.

- Du siger, at naboen er skør og nogle af beboerne siger, at du har problemer. Får det her aldrig en ende?

- Det tror jeg ikke. Det er en meget træls og sørgelig situation. Der er nok kun en løsning: Enten skal naboen flytte eller også skal han gå i behandling, lyder det fra den 70-årige kvinde.

Artiklen fortsætter under fotografiet

Foto: Claus Jessen

Ægteparret har for længst anmeldt naboen til politiet i en ni sider tætskrevet rapport. Men politiet kunne ikke gøre noget.

- De sagde at vi skulle fotografere manden på fersk gerning i vores have. Så vi satte vildt-kameraer op. Men det har aldrig fungeret.

Naboen bag strømafbrydelse

Ægteparret har også haft hele hegnet elektrificeret.

- Men der er ikke strøm i hegnet lige nu, oplyser den 71-årige beboer i Fort Esbjerg.

Ifølge ægteparret er det naboen, som også står bag strøm-afbrydelsen.

Se også: Kommunen tjekker: Sådan nedlægger vi 'Fort Esbjerg'

Som tidligere omtalt i Ekstra Bladet, så er Esbjerg Kommune gået ind i sagen. For øjeblikket bliver love, paragraffer og forordninger studeret nøje for at se, hvordan fortet kan overvindes og nedlægges med juridiske våben.